Zanu-PF Inoronga Kuomesera Mabhizinesi
Mutungamiri wenyika VaRobert Mugabe vanoti varikuda kuti mitengo itonyanya kuderedzwa zvakanyanya
Central Committee yeZanu PF neChishanu yakasangana muHarare ikatenderana kuti padzikwe mutemo wekuti hurumende ikwanise kumanikidza vemabhizimisi kudzikisa mitengo yezvinhu. Mutauriri weZanu PF, Doctor Nathan Shamuyarira, vanoti danho iri rakatotambirwa nePolitiburo yebato ravo neChina. Magweta anoti mutemo uyu wave kuda kudzikwa ikozvino sezvo bato iri raona kuti zvarange richiita hazvisi pamutemo. Vatsigiri veZanu-PF varatidzira muHarare vakaendawo kumuzinda webato iri kwange kuchiitirwa musangano weCentral Committee. Zvinonzi vatsigiri veZanu-PF ava vamanikidza vamwe vezvitoro kuvhara zvitoro zvavo, uye kuimba navo vachienda kumuzinda webato ravo. Mutungamiri wenyika, VaRobert Mugabe, vazotaura nevanhu ava vakayambira vemabhizimisi kuti vachavatorera mabhizimisi avo vakaramba kudzikisa mitengo. Vati vari kuda kuti mitengo ideredzwe zvakare kupfuura pairi iko zvino. vanotengesa mafuta edzimotokari vanzi vadzikise mitengo kubva pa$180 000 kusvika pa$56 000. Vamwe vakadzikisa mitengo neChina vanosanganisa makambani embozhanhare uye anotengesa midziyo yemumba. Hurumende inonzi yati makambani ari kunetseka nemari anokwanisa kukwereta mari yavari kuda. Mutungamiri weConfederation of Zimbabwe Industries, VaCallisto Jokonya, vaudza mutori wenhau Blessing Zulu weStudio 7 kuti havasi kuziva kuti hurumende ichawana kupi mari yekupa makambani sezvo ose ari mumatambudziko. Dzimwe Nhau Kubva kuStudio 7...